CELEX: 62013TN0533
Language: et
Date: 2013-10-03 00:00:00
Title: Kohtuasi T-533/13: 3. oktoobril 2013 esitatud hagi — Leedu versus komisjon

7.12.2013   
            
            
               ET
            
            
               Euroopa Liidu Teataja
            
            
               C 359/17
            
         3. oktoobril 2013 esitatud hagi — Leedu versus komisjon
   (Kohtuasi T-533/13)
   2013/C 359/34
   Kohtumenetluse keel: leedu
   
      Pooled
   
   
      Hageja: Leedu Vabariik (esindajad: D. Kriaučiūnas, R. Krasuckaitė ja A. Karbauskas)
   
      Kostja: Euroopa Komisjon
   
      Nõuded
   
   Hageja palub Üldkohtul:
   
               —
            
            
               tühistada Euroopa Komisjoni 19. juuli 2013. aasta rakendusotsuse C(2013) 4487 (final), millega lubatakse maksta Leedus 2013. aastal riiklikku üleminekutoetust (edaspidi „vaidlustatud otsus”), artikli 1 lõige 4;
            
         
               —
            
            
               mõista kohtukulud välja Euroopa Komisjonilt.
            
         
      Väited ja peamised argumendid
   
   Hagi põhjenduseks esitab hageja neli väidet.
   
               1.
            
            
               Esimene väide, et on rikutud ELTL artiklit 39 koostoimes ELTL artikli 40 lõikega 2, ja diskrimineerimiskeelu põhimõtet.
               Kuna komisjon võttis vastu vaidlustatud otsuse artikli 1 lõike 4, siis ta rikkus ELTL artiklit 39 koostoimes ELTL artikli 40 lõikega 2, kuna ta ei pidanud kinni ühise põllumajanduspoliitika eesmärkidest, mis on välja toodud EL toimimise lepingus (eelkõige ELTL artikli 39 lõike 1 punkt b), ega ühise põllumajanduspoliitika kriteeriumidest, ning rikkus samuti diskrimineerimiskeelu põhimõtet.
            
         
               2.
            
            
               Teine väide, et on rikutud määrust nr 73/2009
               Võttes vaidlustatud otsuse artikli 1 lõike 4 vastu õigusliku aluseta, rikkus komisjon määrust nr 73/2009 (1), kuna ta kohaldas valesti selle määruse artikli 10a lõiget 4.
            
         
               3.
            
            
               Kolmas väide, et komisjon on teinud ilmse hindamisvea
               Võttes vastu vaidlustatud otsuse artikli 1 lõike 4, tegi komisjon ilmse hindamisvea, kuna ta hindas vanade ja uute liikmesriikide otsetoetuste taset 2012. aastal valesti ning tugines antud riikliku üleminekutoetuse arvutamisel sellisele valele hinnangule.
            
         
               4.
            
            
               Neljas väide, et on rikutud hea halduse põhimõtet
               Võttes vastu vaidlustatud otsuse artikli 1 lõike 4, rikkus komisjon hea halduse põhimõtet, kuna ta ei täitnud kohustust võtta aluseks Leedu Vabariigi poolt edastatud uus teave otsetoetuste taseme kohta liikmesriikides ega hinnanud otsetoetuste tegelikku tähtsust Leedu põllumajandusettevõtjate jaoks.
            
         
      (1)  Nõukogu 19. jaanuari 2009. aasta määrus (EÜ) nr 73/2009, millega kehtestatakse ühise põllumajanduspoliitika raames põllumajandustootjate suhtes kohaldatavate otsetoetuskavade ühiseeskirjad ja teatavad toetuskavad põllumajandustootjate jaoks, muudetakse määruseid (EÜ) nr 1290/2005, (EÜ) nr 247/2006, (EÜ) nr 378/2007 ning tunnistatakse kehtetuks määrus (EÜ) nr 1782/2003 (ELT L 30, lk 16).